safouaneb/arywiki huggingface dataset:
سباتة

سباتة جماعة ترابية مقاطعة كاينة ف اقليم/عمالة دّار لبيضا، جهة دّار لبيضا سطات، ساكنين فيها 116255 واحد، على حسب لاحصاء لعام 2014.
سبت سايس

سبت سايس جماعة ترابية قروية كاينة ف اقليم جّديدة، جهة دّار لبيضا سطات، ساكنين فيها 10488 واحد، على حسب لاحصاء لعام 2014.
سبت النابور

سبت نّابور جماعة ترابية قروية كاينة ف اقليم سيدي ايفني، جهة ݣلميم واد نون، ساكنين فيها 7212 واحد، على حسب لاحصاء لعام 2014.
سبت ݣزولة

سبت ݣزولة جماعة ترابية حضرية كاينة ف اقليم اسفي، جهة مراكش اسفي، ساكنين فيها 70543 واحد، على حسب لاحصاء لعام 2014.
صبويا

صبويا جماعة ترابية قروية كاينة ف اقليم سيدي ايفني، جهة ݣلميم واد نون، ساكنين فيها 3729 واحد، على حسب لاحصاء لعام 2014.
سطار أكاديمي

سطار اكاديمي هو برنامج مسابقات تلفزيوني غنائي عالمي كايتدار كل عام و كايستمر عاداد د شّهورا. دارتو شركة اندمول لهولندية و كايتدار ف50 بلاد فالعالم. الفكرة ديالو هي بلي تقدم للناس مواهب غنائية جديدة كايديرو تمارين و حصص يوميا و كاينميو القدرات ديالهم الفنية، و هادشي كايتم بطريقة تلفازة د لواقع. كاتبث حياة الطلاب فبلاصة وحدةلمدة 15 سيمانة. كاتدار ف سطار اكاديمي حفلات غنائية ستيعراضية سيمانية فواحد لمسرح كبير قدام مياوات ديال لمشجعين و كاتذاع مباشرة كل سيمانة. اما بالنسبة ل طلاب فا ليهم قناة خاصة كاتبت لبلاصة اللي هما ساكنين فيها 24 ساعة على 24 و حتى كاينين يوميات بمتابة خبار ل داكشي اللي كايطرا معاهم يوميا. كل سيمانة كايخرج من بينهم واحد الطالب على حساب تصويت الجمهور ل لمترشحين، و اللي وصل حتى للخر و خدا اعلى تصويت للجمهور هو اللي كايربح.
ستانلي كوبريك

سطانلي كوبريك (26 يونيو 1928 - 7 مارس 1999) هو واحد المخرج ميريكاني دار بزاف د الفيلمات اللي بقاو فالتاريخ ديال السينيما بحال و الليمونة لماكينة. كوبريك تربى ف برونكس، نيويورك سيتي، و درس ف مدرسة ويليام هوارد تافت العليا من 1941 ل 1945. جاب معدلات عادية ولكن بان عندو هتيمام قوي ب لاداب، التصوير، و السينما من صغرو، و علم راسو جميع جوانب انتاج و اخراج الافلام بعد ما تخرج من المدرسة العليا. بعد ما خدم ك مصور ل مجلة Look ف عوام 1940 و 1950، بدا كيصور افلام قصيرة بتكلفة مينيمالية و صور اول فيلم هوليوودي كبير ديالو، The Killing (لقتيلة)، من انتاج د United Artists ف 1956. مورا هادشي جاوه جوج د لمشاركات مع كيرك دوݣلاس: فيلم لحرب Paths of Glory (الطرقان د المجد) ف 1957 و لملحمة التاريخية Spartacus (سپارطاكوس) ف 1960.
ستي فاضمة

ستي فاضمة جماعة ترابية قروية كاينة ف اقليم الحوز، جهة مراكش اسفي، ساكنين فيها 24120 واحد، على حسب لاحصاء لعام 2014.
سري لانكا

سري لانكا ولاّ سريلانكا (بالتاميل: இலங்கை - بالسينهالا: ශ්‍රී ලංකාව)، رسميا لجمهورية الديموقراطية لاشتراكية د سري لانكا، هي بلاد جزيرة جات ف الشمال د لمحيط لهندي ف لجنوب د اسيا. اقرب لبلدان ليها هي لهند، اللي جات 31 كم ف الشمال ديالها، و لمالديڤ، اللي جات ف لجنوب لغربي ديالها. من 1948 ل 1972، كانت لبلاد سميتها سيلان. لبلاصة اللي فيها سري لانكا عندها تاريخ مكتوب قديم فايت 3000 عام. بزاف د لكتوبا اللوالا د لبودية تكتبو فيها. لمنطقة حكموها بزاف د لملوك محليين، تال لقرن 16 فين ستعمراتها لبرتغال، و من بعد عطاتها لهولاندا. ف 1815 ستعمرات بريطانيا لمنطقة، و بقات فيها تال 1948، اللي هو لعام اللي ستاقلات فيه رسميا لجمهورية د سيلان. ف 1972 بدلات السمية ل سري لانكا، و ف 1983 بدات فيها حرب اهلية مابين مجموعات نفصالية و لعسكر سالات ف 2009. تيسكنو ف سري لانكا تقريبا 22 مليون د الناس و اللغات الرسمية ديالها هي التاميل و السينهالا. لبلاد عندها جوج عواصم: سري جاياواردنپورا كوتي (لعاصمة لادارية) و كولومبو (لعاصمة التنفيدية و لقضائية). السكان د لبلاد مخلطين و فيهم لبوديين (لبودية هي الدين الرسمي د لبلاد) و لهندوس و لمسلمين و لمسيحيين. لاقتصاد د لبلاد معروف بالتصدير د منتوجات بحال اتاي و لقهوة و لكاواتشو. سري لانكا داخلة ف بزاف د لمنضمات الدولية بحال لامم لمتحدة و لكومنويلت و لحركة د عدم لانحياز.
سطات

سطات مدينة مغريبية و جماعة ترابية حضرية كاينة ف اقليم سطات، جهة دّار لبيضا سطات، ساكنين فيها 141637 واحد، على حسب لاحصاء لعام 2014.
سطوكهولم

سطوكهولم (بالسويدية: Stockholm) هي لعاصمة د السويد واكبر مدينة فيها و ف سكانديناڤيا كاملة. تيسكنو فيها تقريبا مليون واحد. سطوكهولم هي لعاصمة الثقافية و لاعلامية والسياسية و لاقتصادية دالسويد، وفيها لمقر د لبرلمان د السويد و ديال ݣاع لوزارات، وحتا لقصر د لملك كارل ݣوسطاڤ. جات لمدينة ف الشرق د لبلاد على لبحر د لبلطيق، وفيها مرسى وثلاثة د لمطارات. وقعو بزاف د لاحداث لعالمية ف سطوكهولم، و خلاّوها مشهورة ف لعالم، بحال لالعاب لاولامپية د 1912، و النهاية د كاس لعالم د لكورة د 1958.
سعاد صابر

سعـاد صابر هي واحد لممثلة مغريبية خلاقت ف لحي لمحمدي ف دارلبيضا عام 1950، من بين لفنانات لي بينو لوجود ديالهم ف لمغريب، مثلاث فبزاف دلافلام ؤمسلسلات مغريبية. لمسيرة لفنية ديالها. تولدات فمدينة الدار البيضا عام 1950، بانت لموهبة عند سعاد صابر فعمر صغير بزاف، دخلات للثمثيل مباشرة من بعدما تزوجات ؤهي بنت طمنطاعش رعام ؤلي كان ساعدها بزاف كان هو الزوج ديالها، ؤقدرات تثبث ذاتها ؤتبين راسها فواحد الزمن لي كان الثمثيل ممنوع على النسا. ؤقدرت تحقق مكانة كبيرة فلمغرب، ؤتكسب حب لجمهور المغربي، بالادوار لي كتعطي قيمة للمراة المغربية
سعادة (عمالة مراكش)

سعادة جماعة ترابية قروية كاينة ف عمالة مراكش، جهة مراكش اسفي، ساكنين فيها 67085 واحد، على حسب لاحصاء لعام 2014.
سعيد أشتوك

سعيد اشتوك اولا سعيد بيزران (1925 - 7 شتنبر 1989) هوا مغني وشاعر امازيغي مغريبي من سوس تيغني بالشلحة وكيخدًم الالة ديال الرباب و لوطار. حياتو. تولد سعيد اشتوك عام 1925 فدوار بيزوران فسيدي بوسحاب. كانت سميتو د بصًح هي محمد بيزران وخدا سميت اشتوك حيث جا من اشتوكة ايت باها. بدا تيغني عام 1958 ف الفرقة ديال الرايس حماد امنتاك قبل مايدير فرقتو لي كانت فيها رقية الدمسيرية و فاطمة تبعمرانت. كان سعيد اشتوك تيغني علا لقضايا الانسانية و الاجتماعية والوطنية و سجل الاغاني ديالو ف الكاسيطات و سافر ف المغرب و الخارج.
سعيد بلقاضي

سعيد بلقاضي (تولد ف 1980 ف طنجة) هو فنان مغريبي د لمديح والسماع ولالة. حياتو. تولد سعيد بلقاضي ف طنجة ف 1980 و كبر فيها. من صغرو وهو داخل ف لجو د الفن الصوفي، حيت كان جدو ديما كيديه للزاوية الدرقاوية، و تما فين تعلم اصول فن السماع و لموسيقا لاندلوسية و لقصايد ديالها. ف 1993 دخل مع لمجموعة د "ابناء لبوغاز" و كان هو لمنشد ديالها و ف نقس لوقت كيلعب لعود. ف 2002، اسس سعيد بلقاضي لمجموعة ديالو اللي كانت على سميتو، و شارك معاها فبزاف د لحفلات و لمهرجانات ف بزاف د لبلدان د لعالم.
سعيد حجي

سعيد حجي (سلا، 29 فبراير 1912 - 2 مارس 1942) كان مفكر ؤ صحافي مغريبي، تعرف ب لي هو لًلول د صّحفيين لمغاربا، ؤ اول واحد كيبدا "صّحافة لوطنية" فلوقت د ليستيعمار لفرانساوي للمغريب. حياتو. تولد سعيد حجي ف سلا نهار 29 فبراير 1912، شهر قبل ما يتستعمر لمغريب، ؤ كان هو صّغير ف خوتو. ف 1923 اسس جمعية لوداد مع صحابو، ؤ كانو كيخرجو بيها جورنالات كل سيمانة تينتاقدو فيها ليستسعمار لفرانساوي. ف 1930 صيفط سعيد وخاه برية ل محمد بن عبد لكريم لخطابي تيشجعوه فيها، ولكن لفرانسيس ماخلاُوهاش توصل. ف 1937 اسس سعيد مطبعة سميتها "مطبعة لمغريب" و كانت تاتخرج الجورنال د "لمغريب" من سلا تلاتة د لمرات ف السيمانة. من موراها ولات تاتخرج ف الرباط و عندها اعداد كل نهار. مات سعيد حجي و هو صغير (ف عمر 30 عام) نهار 2 مارس 1942 بسباب مرض خطير اللي مابراش منو.
سعيد زدوق

سعيد زدوق (خلاق ف رّباط ف 1954) صحافي رياضي مغريبي. هو من اقدم و اشهر صّحافيين رّياضيين لمغاربة و تّشهر ببرامج "العالم رياضي" و "سمر رياضي". حياتو. زدوق ولد حي توارݣة ف رّباط. فاش كان ف لّيسي دفع ل مدرسة لمعلمين و ف نفس لوقت ل واحد لكونكور د تقني ف لاذاعة و تّلفزة لمغريبية (لاتم) و تقبل فيهوم بجوج، و ختار يخدم ف تّلفزة غير حيت كانت قريبة ل دّار ديالو ف توارݣة. هاكدا خدم سعيد تيكنيسيان ف لاتم ف 1975 ومن بعد ما شد لباك كمل قرايتو ف لجامعة د محمد لخامس (خدا ليسونص د لحقوق ف 1979) و ختار يخدم ف لمصلحة د رّياضة، ومن بين نّاس لّي عاونوه باش يندمج ف لخدمة كانو صحفيين كبار بحال عبد المجيد زهيد و الحسين الحياني. اول ماتش علق عليه زدوق كان ف لقاهرة بين لمغريب و مصر ف 1982 ف اقصائيات كاس لعالم، و هاكدا بدات لمسيرة ديالو ديال معلق رئيسي د لماتشات د لمنتخب ف تّمانينات و تّسعينات و رتابط صّوت ديالو عند لمغاربة ب احدات مهمة بحال العاب البحر المتوسط ف 1983 و كيسان لعالم 86، 94 و 98 و كيسان افريقيا للامم و سيرتو لّي تنظمات ف لمغريب ف 1988. زيادة على تّعليق، رتابطات سميت زدوق ب لبرنامج تّاريخي د تّلفزة لمغريبية "العالم الرياضي" و لّي بداه هو و محمد لحمر ف 1979 و بقا تا يقدمو تا ل 2006. من بعد ما خرج تقاعد نسبي، بقا كايقدم برنامج "سمر رياضي" لّي كايعرض فيه على رياضيين قدام ماركاو تّاريخ رّياضي لمغريبي. من 2017 خدم معا راديو پلوس و عندو فيها برامج رياضية و حوارية مع رّياضيين و لجماهير.
سعيد شيبا

سعيد شيبا (خلاق ف رّباط ف 28 شتنبر 1970) كوايري مغريبي دولي كان كايلعب ف لوسط. بدا لكاريير ديالو ف لفتح رّباطي و لعب برّا ف بزاف ديال لبوطولات (سّعودية، سپانيا، فرانسا… ). كان من لّعايبيا لمهمين ف لوسط د لمغريب ف لّخر ديال تّسعينات و شارك مع لمونتاخاب ف كاس لعالم 1998. سعيد شيبا من لّعايبيا لقلال لّي كان كايوازي بين لكورة و لقراية لجاميعية ديالو ومن بعد ما سالا لكورة كمل تّكوين ديالو و خدم ف تّدريب و تّحليل رّياضي مع قنوات رياضية مغريبية و خليجية. سعيد شيبا دابا كيدرّب لمنتخب د لمغريب د كورة د قل من 17 عام. لكاريير ديالو. ف مارس 2001، سلفاتو لفرقة د نانسي ل لفرقة نڭليزية مادرويل حتال لخر د لموسم. ف اول ماتش ليه، لعب ضد رانجرز ؤ عطا پاص د لبيت من كوفرة ف دقيقة تانية؛ ف هاد لماتش تعرض شيبا ل ضربة قوية من لعاب بوب مالكوم لي زطم عليه فوجهو ؤ هو طايح ف لرض، ؤماخدا حتا اندار بسباب هاد لفعلة. احصائيات. هاد طابلو كيعطي لاحصائيات د لكاريير د تدريب د سعيد شيبا "(حتال 5 يوليوز 2021)".
سعيدة المنبهي

سعيدة المنبهي (مراكش، شتنبر 1952 - الدار لبيضا، 11 دجنبر 1977) كانت شاعرة ومناضلة ماركسية مغريبية، ماتت من بعد 36 يوم د لاضراب على لماكلة فلحبس، وكانت هي اول مراة مغريبية اللي ماتت مورا اضراب على الطعام فاطار النضال. حياتها. تولدات سعيدة المنبهي ف مراكش ف 1952، وكبرات فيها. خدات لباك ديالها ف 1971 ف ليسي ابو العباس السبتي ومن بعد مشات ل كلية لاداب فالرباط باش تكمل قرايتها. خدات الاجازة ف لينݣليزية ومن بعد دخلات لمركز التربية والتكوين حتا ولاًت استاذة ديال النݣليزية ؤلا لفرانساوية فلاعدادي. دخلات للنضال وقت قرايتها و كانت عضو نشيط ف "الاتحاد الوطني لطلبة المغرب"، و موراها دخلات للحركة ديال "الى الامام"، اللي كانت حركة ماركسية لينينية. نهار 16 يناير 1976، غادي تًخطف هي و 3 د لمناضلات اخرات، و غادي يتعدبو 3 شهور ف لمعتقل السري ديال درب مولاي الشريف ف الدار لبيضا. من مورا داكشي غادي يتحكم عليها هي و اللي معاها ف لمجموعة ب 5 سنين ل كل واحد. ف 8 نونبر 1977، غادي تبدا هي و الرفاق ديالها اضراب لامحدود على الطعام باش تعتارف بيهم الدولة معتقلين سياسيين و باش يقادولهم ليهم لحالة اللي كانو عايشين فيها. مورا 34 نهار د لاضراب، غادي تسخف سعيدة و اتمشي للصبيطار حتا غادي تتوفا تما نهار 11 دجنبر 1977.
سكورة لحدرة

سكورة لحدرة جماعة ترابية قروية كاينة ف اقليم الرحامنة، جهة مراكش اسفي، ساكنين فيها 8865 واحد، على حسب لاحصاء لعام 2014.
سكوطلاندا

سكوطلاندا (بلينݣليزية: Scotland) هي بلاد داخلة مع لمملكة لمتحدة. جات ف الشمال د بريطانيا، تاتحدّها من لجنوب لينݣليز، من الشرق لبحر د الشمال، و من الشمال و لغرب لمحيط لاطلسي. سكوطلاندا هي تاني اكبر بلاد ف لمملكة لمتحدة، فيها كتر من 790 جزيرة، مقسومين على 32 اقليم. لاغلبية د الناس تيسكنو ف لوسط د لبلاد. سكوطلاندا كانت بلاد مستاقلة من لعصور لوسطى حتال 1 ماي 1707، اللي دخلو فيه لمملكات د لينݣليز و سكوطلاندا ف مملكة وحدا هي بريطانيا لكبيرة. ف 2014، تدار استفتاء على واش تبقا داخلة مع لمملكة لمتحدة ولا تخرج، و صوّتو لاغلبية باش يبقاو. تيسكنو ف سكوطلاندا تقريبا 5. 5 مليون د الناس، لعاصمة ديالها هي ادينبرا، و اكبر مدينة فيها هي ݣلاسݣو. اللغات اللي معتارفين بيها ف لبلاد هوما لينݣليزية و السكوطلاندية و لݣايلية السكوطلاندية. لفلوس اللي كاتخدّم هي لپّاوند. سكوطلاندا عندها من 1999 برلمان ديالها فيه 129 بلاصة، و عندها تا حكومة محلية. 59 بلاصة ف لبرلمان ديال لمملكة لمتحدة محسوبين على سكوطلاندا.
سكينة الصفدي

سكينة الصفدي (خلاقت ف دّار لبيضا ف 1952 - توفات ف 20 ماي 2022 ف حد سوالم) مغنية مغريبية كانت من لاعضاء لمؤسسين د مجموعة جيل جيلالة و هي اول صوت نسوي بان ف لمجال د لمجموعات "لغيوانية". سكينة الصفدي كانت مجوجة ب لفنان مصطفى اهباض. حياتها. سكينة كبرات ف كازا و تيتمات من مها و هي صغيرة (كانت عندها 11 عام) و رباها خالها. سكينة كانت نشيطة بزاف ف صغرها و كانت كاتدير لمسرح و كاتلعب لكورة و كان لاب جيݣو قتارح عليها تكوّن فرقة د لكورة نسوية. دّخلة د سكينة ل لعالم لفني جات من لمسرح بحيت مارساتو بين 1964 و 1970 و متلات مسرحيات غنائية تراتية معا سميات كبيرة بحال نعيمة لمشرقي و حبيبة لمذكوري و شّعيبية لعذراوي، و زيد عليهوم بوجميع و لعربي باطما لّي كانو ف ديك لفترة كايفكرو يشكلو مجموعة ناس لغيوان. سكينة الصفدي كانت لفنانة لوحيدة لي شاركات ف لمسيرة لخضرا ف 1975، ؤ غنات موراها غنية على هاد لحادات ب عنوان "لعيون عينيا". سكينة كانت من لمؤسسين ديال جيل جيلالة ب لقيادة د حميد الزوغي لّي كان مور لفكرة د تّاسيس و كانت سكينة مع محمود السعدي و محمد الدرهم و مولاي الطاهر الاصبهاني هوما لاعضاء لّوالا د لمجموعة.
سلا

سلا (ب لامازيغية : ⵙⵍⴰ) هي واحد لمدينة ف شمال لغربي د لمغريب ؤ تاطًل على لمحيط لاطلسي. هي لعاصمة د لعمالة د سلا، ؤ مفارقها على رباط لواد د بورݣراݣ. على حساب لاحصاء د 2014، كيسكن فسلا تقريبا مليون ديال بنادم. سلا فيها جوج د لمحطات ديال تران ؤ جوج خطوط د طرامواي، ؤ مطار دولي. تاريخ. ماكاينش معلومات محددة ؤ دقيقة على شكون اسس لمدينة د سلا، ولكن بزاف د لمصادر تاتقول باللي لفينيقيين ختارو لبلاصة لي فيها سلا ؤ رباط ؤ دارو فيها مرسى د لبيع ؤ شرا. نّاس لي كانو ساكنين ف ديك لبلاصة كانو امازيغ. ف لقرن لّول بعد لميلاد، اسسو رّومان فنفس لبلاصة واحد لمستوطنة سمًاوها "لمستوطنة د سلا" (ب للاتينية Sala Colonia سالا كولونيا)، هاد لمستوطنة كان عندها مرسى مروًج. مازال كاين اثار عليها: هي لمدينة لاثرية ديال شالة (ب لامازيغية : ⵛⴰⵍⵍⴰ) لي تابعة دابا اداريا للرباط. ملًي جا لاسلام للمغرب، كانت لبلاصة لي فيها سلا مامسكوناش، ومن بعد ما بداو الدول تيتاسسو فلمغريب كانت ديك لمنطقة فيها حروب حيث جات على لحدود ديال فين كانو مدابزين لادارسة مع برغواطة. فعام 1030، دولة لامازيغية ديال بني يفرن غادي تاسس لمدينة د سلا لي كنعرفو دابا، ؤ غايردًوها هي لعاصمة ديالهم. ف 1145، غادي يدخلو لموحدين لسلا ؤ غادي تولي تابعة ليهم، ؤ فهاداك لوقت فين ايتًبنا جامع لكبير د سلا. فلعام 1627، غادي يتحالفو ناس ديال سلا ؤ رباط وغادي ياسسو دولة مستقلة ديالهم لي كانت سميتها "لجمهورية د بورݣراݣ"، وكانت لعاصمة ديالها هي لقصبة د لوداية. غادي تبقا لجمهوية د بورݣراݣ مستقلة 41 عام، حتال 1688، ملًي غادي تدخل الدولة لعلوية لسلا.
سلام أمزيان

محمد لحاج سلام امزيان (تولد ف 1925 فايت بوخلف نواحي لحسيمة - مات ف 9 شتنبر 1995 فهولاندا) كان مناضل مغريبي من الريف واتًعرف حيث هو اللي كان الشاف ديال لينتيفاضة د الريف ف 1958-1959. حياتو. تولد سلًام امزيان ف 1925 فدوار بني بوخلف اللي تابع للقبيلة د بني ورياغل ف الريف. قرا فاللول فلمسيد ومن بعد كمًل فلمعهد لاصيل (ثانوية الامام مالك) د لحسيمة. رحل من بعد لفاس وقرا فلجامعة د لقرويين، وخدا "شهادة العالمية". ملًي تخرًج ولاً موعلًيم وقرا فبزاف د لبلايص منها قرية بامحمد، طنجة وتطوان. ملًي كان سلاًم امزيان تيقرا فلقرويين، ولاً متبع السياسة ودخل مع لمناضلين اللي طالبو بليستيقلال د لمغريب. دخل من ديك الساعة لحزب الشورى و الاستقلال. ف 1955، دخل مع جيش التحرير، وكان تينسًق مابين الخطابي ولعسكر ديالو اللي بقاو فالرًيف. ف 1956، ملًي استاقل لمغريب، مابغاوش الناس دجيش التحرير يحطًو السلاح حيث ماكانش لمغريب كلو مستاقل وبغاو يحرروه كلًو. الدولة ماكانتش متافقة معاهم وتقبطو بزاف د ناس جيش التحرير فلحبس، منهم سلام امزيان، اللي دوز عاماين د لحبس مابين لحسيمة والرباط وقنيطرة. ف 1958، غادي تبدا لينتيفاضة ديال الريف، اللي وقعات حيث الناس سخطو على التهميش اللي كان فلمنطقة ديالهم، وبداو تيظاهرو. الدولة ماتجاوباتش مع هاد لمطالب وبقات لحݣرة والتهميش، وهوما يهزو لمحتجين السلاح. سلام امزيان كان هو الشاف ديالهم وكان تيعطيهم التعليمات ديال كيفاش يحاربو حرب لعصابات. تحامات الدولة مع حزب لاستقلال وهرًسو هاد لحركة وتقتلو بزاف د الناس. فمارس 1959 هرب امزيان لمليلية وموراها مشا عاش فمصر والجزائر ولعراق. ف 1994 مشا لهولندا باش يتداوا وبقا تما تا مات ف 1995. تدفن سلًام امزيان نهار 16 شتنبر 1995 فالدوار ديالو، ايت بوخالف.
سليمة الزياني

سليمة الزياني (بالريفية: ⵙⴰⵍⵉⵎⴰ ⵣⵉⵢⴰⵏⵉ) (تولدات ف 1994 ف لحسيمة)، لمعروفة ب سميت سيليا هي مغنية و فنانة مسرحية مغربية، و وحدا من النشطاء د لحراك د الريف. تاتغني سيليا لموسيقى الثراتية د الريف. حياتها. تولدات سليمة ف 1994 ف لحسيمة و كبرات فيها. من مورا ماخدات لباك مشات للجامعة د محمد اللول ف وجدة و قرات فيها الدراسات لامازيغية. ف نفس لوقت بدات ف لغنا و لمسرح و تعرفات محلًيا ف الريف ب لغنا د لاغاني التقليدية د لمنطقة. ف 2016 دخلات سيليا ف لحراك د الريف اللي كان تيطالب ب التنمية لاجتماعية و ليقتيصادية د لمنطقة. نهار 4 يونيو 2017، تعتاقلات و حققات معاها لفرقة لوطنية ف الدار لبيضا. نهار 29 يوليوز، من مورا شهراين تقريبا ف لحبس، خرجات سيليا بعفو ملكي.
سميمو

سميمو جماعة ترابية قروية كاينة ف اقليم الصويرة، جهة مراكش اسفي، ساكنين فيها 8026 واحد، على حسب لاحصاء لعام 2014.
سناء مرحاتي

سناء مرحاتي، تزادت ف 10 مارس 1984 ف صفرو، هي مغنية مغريبية تتغني لملحون و لموسيقى لغرناطية و ڭناوة. حياتها. تزادت سناء ف وسط عائلة تتبغي لفن، ونصحها لواليد ديالها باش تتخصص ف لملحون. حفل لولاني لي غنات فيه كان ف مدينة الجديدة ف عام 1999. سناء من لعيالات لوالا لي تخصصو ف لملحون لي كانو غير الرجال تيغنيوه، وعندها بزاف د لقصايد خاصة بها بحال قصيدة "الام". سناء عندها وسام مكافاة من درجة ضابط.
سنغافورة

سنغافورة، ولا صنغافورة، رسميا لجمهورية د سنغافورة (بلينݣليزية: Republic of Singapore - بلماليزية: Republik Singapura - بالشينوية: 新加坡共和国 - بالتاميل: சிங்கப்பூர் குடியரசு) هي بلاد-مدينة ارخبيل جات ف لجنوب الشرقي د اسيا. سنغافورة فيها جزيرة كبيرة و 63 جزيرة صغيرة، و هي وحدا من اصغر لبلدان ف لعالم. لبلدان اللي تيحدّوها هوما ماليزيا (بيناتهم مضيق جوهر)، و اندونيسيا (بيناتهم لمضيق د سنغافورة). تاسسات سنغافورة كيما معروفة دابا ف 1819 من لبريطانيين اللي كانو كيبيعو و يشريو ف شرق اسيا. ستعمرات بريطانيا رسميا لمنطقة ف 1867، و دخلاتها مع لامبراطورية ديالها. ف وسط لحرب لعالمية التانية، حتلاتها الجابون و لكن رجعات لبريطانيا ف 1942. ف 1959، ولاّ عندها لحكم الذاتي، و ف 1963 دخلات طرف ف لفيديرالية د ماليزيا. نهار 9 غشت 1965، ستاقلات رسميا و ولاّت هي لجمهورية د سنغافورة. تيسكنو ف سنغافورة تقريبا 5. 7 مليون د الناس، و هي لعاصيما ديال راسها (حيت هي مدينا بلاد). لبلاد عندها 4 د اللغات رسمية هي: الشينوية، التاميل، لماليزية و لينݣليزية (اللي هي اللغة اللي كاتخدّم ما بين كلشي). لفلوس اللي كاتخدّم فيها هي الدولار د سنغافورة. سنغافورة عندها قتصاد صحيح، هي رابع اكبر مركز مالي ف لعالم، و فيها خامس اكبر مرسى ف لعالم. سنغافورة تختارت بزاف د لمرّات اغلى مدينة ف لعالم من ناحية لغلا د لعيشة. هي داخلة مع بزاف د لمنضمات دولية بحال لامم لمتحدة، لكومنويلت، لقمة د شرق اسيا، و منضمة التجارة لعالمية.
سور العز

سور العز جماعة ترابية قروية كاينة ف اقليم قلعة السراغنة، جهة مراكش اسفي، ساكنين فيها 3850 واحد، على حسب لاحصاء لعام 2014.
سوريا

سوريا، ولا سورية (رسميا: لجمهورية لعربية السورية) هي بلاد جات ف لغرب د اسيا. تايحدها لبحر لبيض لمتوسط من لغرب، لبنان من لجنوب لغربي، تركيا من الشمال، لعراق من الشرق، و لاردن و فلسطين من لجنوب. سوريا بلاد متنوعة فيها السهول والجبال و الصحرا، و مقسومة على 14 محافضة. و لكن دابا سوريا تفتقر الى رئيس جمهورية بعدما هرب بشار الاسد لوجهة تاحد ما عارفها لدابا. سوريا من لبلدان اللوالا ف لعالم اللي بدات فيها لحضارة، و كاتسما هي و لعراق ب "لمهد ديال لانسانية". بزاف د لمدونا اللي فيها بحال دمشق و حلب محسوبين من اقدم لمدون ف لعالم، اللي باقين مسكنونين تال دابا. دازو من سوريا بزاف د لحضارات بحال لاراميين و الرومان و لبيزانطيين و لامويين و لعباسيين و لعتمانيين. ف 8 مارس 1920 علنات سوريا على لاستقلال ديالها و لكن ستعمراتها فرانسا ف نفس لعام، و بقات فيها تال 1946، اللي هو التاريخ الرسمي ديال لاستقلال ديال سوريا. سوريا عندها تاريخ طويل و غني، و فيها بزاف د المعالم التاريخية و الاثرية اللي كاتعكس الحضارات اللي دازت منها. من بين هاد المعالم كاين الجامع الاموي ف دمشق، اللي هو واحد من اقدم و اهم المساجد ف لعالم الاسلامي. و كاين زادة قلعة حلب اللي كاتعتبر من اقدم و اكبر القلاع ف لعالم. ف المجال الثقافي، سوريا معروفة بالفن و الادب و الموسيقى. بزاف د الشعراء و الكتاب السوريين عندهم شهرة عالمية، بحال نزار قباني اللي معروف بشعره الرومانسي و السياسي. و كاين زادة الموسيقى التقليدية السورية اللي كاتعكس تنوع الثقافات و الاعراق اللي كاينة ف البلاد. ف المجال الاقتصادي، سوريا كانت تعتمد بزاف على الفلاحة و الصناعة و التجارة. و لكن بسباب الحرب الاهلية، الاقتصاد السوري تضرر بزاف، و بزاف د الناس فقدو خدمتهوم و ولاو يعيشو ف ظروف صعيبة. و لكن كاين محاولات ديال اعادة الاعمار و تحسين الوضع الاقتصادي ف البلاد. تسيكنو ف سوريا تقريبا 17. 5 مليون د الناس، و لعاصمة ديالها هي ديمشق. اللغة الرسمية د لبلاد هي لعربية، و كاين اقلية ف الشمال كيهضرو لكردية. لفلوس اللي كاتخدّم هي الليرة السورية. السكان ديال سوريا مخلطين و فيهم لمسلمين (السنة و الشيعة)، لمسيحيين، الدروز و ليزيديين. من 2011 دخلات لبلاد ف ازمة كانت بدات بمحاولة ديال التورة ديال الناس، و اللي ولات مبعد حرب اهلية ماتو فيها تال دابا كتر من نص مليون ديال الناس، و 5 دلمليون اللي ولاو لاجئين ف لعالم كامل. بسباب هاد لازمة، ما بقاتش سوريا ف بزاف د لمنضمات الدولية اللي كانت داخلة فيها، بحال لجامعة د الدول لعربية لي طردوها و منضمة التعاون لاسلامي و لاتحاد للمتوسط. و ف 8 دجنبر 2024 تعلن على سقوط النظام السوري ديال بشار الاسد بعدما هرب من البلاد لشي وجهة مامحدداش. على حساب مصادر روسية، راه طلب اللجوء السياسي ف روسيا و مشى معا فاميلتو ل موسكو.
سورينام

سورينام، رسميا لجمهورية د سورينام (بلهولاندية: Republiek Suriname) هي بلاد جات ف الشمال الشرقي ديال امريكا لجنوبية. تاتحدّها من الشرق ݣويانا لفرانساوية، من لغرب لجمهورية د ݣويانا، من لجنوب لبريزيل و من الشمال لمحيط لاطلسي. سورينام هي اصغر بلاد ف امريكا لجنوبية من ناحية لمساحة و السكان بجوج. واخا جات ف امريكا لجنوبية، سورينام محسوبة تقافيا مع لبلدان د لكاريبي، و داخلة معاهم عضو ف الجماعة لكاريبية. اول لاتار ديال الناس اللي سكنو سورينام كانت 4000 عام قبل لميلاد، و كاين بزاف د لقبايل اللي محسوبين سكان اصليين بحال ل"ارواك" و ل"كاريب" و ل"وايانا". اول مرة وصلو لاوروپيين للمنطقة كانت ف لقرن 16، ملّي دخلوليها لهولانديين. ف لقرن 17، ستعمرات هولاندا رسميا لمنطقة و خدّماتها للزراعة د السكر و لبيع و الشرا د لعبيد. ف 1954، ولاّت سورينام طرف من لمملكة د هولاندا الجديدة، و لكن خرجات منها ف 25 نونبر 1975 و ولاّت من موراها بلاد مستاقلة معروفة بسميت جمهورية سورينام. تيسكنو ف سورينام تقريبا 580. 000 ديال الناس، و لعاصمة ديالها هي پاراماريبو. اللغة الرسمية ديالها هي لهولندية، و عاد كاين 8 د اللغات جهوية اللي معتارفا بيها الدولة. لفلوس اللي كاتخدّم ف لبلاد هي الدولار السورينامي. واخا ستاقلات من هولاندا، سورينام عندها علاقات كبيرة معاها لا من الناحية د لاقتصاد ولا من التقافة. بزاف د الناس لمعروفين ف هولاندا عندهم اصل من سورينام (بحال پاطريك كلويڤرت و ادݣار داڤيدس).
سويسرا

سويسرا (ب الالمانية: Schweiz؛ ب الفرونسي: Suisse؛ ب الطاليانية: Svizzera؛ ب الرومانشية: Svizra؛ ب الالمانية السويسرية: Schwiz) هي دولة صغيرة ف غرب اوروپا. السمية الرسمية ديال سويسرا هي Confoederatio Helvetica، هاد السمية ب اللاتينية و هي غالبا ما كتستعملش غير ف الوتائق الرسمية. سويسرا هي كونفدرالية مكونة من 26 ولاية صغيورة كتسمى كانطون (الجمع: كانطونات). سويسرا معروفة ب الحياد ديالها. شي دولة كتكون محايدة مللي ما كتاخدش شي موقف بين الدول اللي متحاربين. سويسرا كانت محايدة من 1815. بزافت المنضمات الدولية كاينين ف سويسرا. الامم المتحدة عندها مكتب رئيسي (و لكن ماشي مقر) ف جنيڤ. المنضمة السابقة ديال الامم المتحدة اللي كانت كتسمى عصبة الامم كان عندها المقر ديالها ف جنيڤ. كاينين ربعة اللغات رسمية ف سويسرا: الالمانية، الفرونسي، الطاليانية، و الرومانشية. بعض الكانتونات وحتى القرى ݣاع كيهدرو فيهم ب جوجت اللغات، و اكبر كانتون من ناحية المساحة، ݣراوبوندن (ݣغيزون)، فيه تلاتة. تقريبا التلتين ديال السكان كيهدرو بالالمانية؛ الفرونسي كيهدرو بيها ف الغرب ديال البلاد، و الطاليانية كيهدرو بيها ف الكانتون ديال تيتشينو والرومانشية فشي بلايص ف ݣراوبوندن. العاصمة ديال سويسرا هي بيرن. اكبر مدينة ف سويسرا هي زيوريخ. ف الشمال ديال سويسرا كنتلاقاو المانيا. ف الشرق ديال سويسرا كنتلاقاو لوطريش و ليخطنشطاين. ف لجنوب ديال سويسرا كنتلاقاو الطاليان. ف لغرب ديال سويسرا كنتلاقاو فرانسا. نوطات.
سويهلة

سويهلة جماعة ترابية قروية كاينة ف عمالة مراكش، جهة مراكش اسفي، ساكنين فيها 28164 واحد، على حسب لاحصاء لعام 2014.
سي حساين بن عبد الرحمن

سي حساين بن عبد الرحمن جماعة ترابية قروية كاينة ف اقليم جّديدة، جهة دّار لبيضا سطات، ساكنين فيها 5990 واحد، على حسب لاحصاء لعام 2014.
سيد المختار

سيد المختار جماعة ترابية قروية كاينة ف اقليم شيشاوة، جهة مراكش اسفي، ساكنين فيها 22674 واحد، على حسب لاحصاء لعام 2014.
سيدي أحمد أو موسى

سيدي احمد او موسى (بلكتابة لعربية لقديمة ديال تشلحيت: سِدِ اَحْمَدْ اُمُسَ) (1460 - 1563) هو واحد لوالي و متصوف و راجل دين عاش فتازروالت في منطقة سوس. حياتو. تزاد احمد او موسى الجزولي السملالي فنص ديال لقرن خمسطاش عام 1460، فبو مروان لي هي قرية صغيرة ف ايدا او سملال ف جّبال ديال لاطلس. باه سميتو سيدي موسى ومو للا تاونوت شي لي تايردو من سلالة محمد الجزولي. مشا احمد ل مراكش باش اقرا على الاسلام قبل مايسافر للمشرق مدة طويلة. وفعام 1521 رجع لقرية صغيرة ف سوس قبل ما يستقر ف تازروالت فين دار سلالة و زاوية اسلامية شي لي جذب بزاف دناس لعندو. كانت عند احمد علاقات مزيانة مع السعديين. ملي مات عام 1563 بناو ليه ضريح فالزاوية ديال قرية سيدي احمد او موسى لي خدات سميتو. كملو لاحفاد ديالو و دارو سلالة قصيرة فمنطقة اليغ قبل ما يجيو لعلويين. سّمية ديال احمد او موسى تترتابط بمجموعة ديال لفنانين لبهلوانيين و ب لموسم السنوي لي ف لمنطقة. بزاف دالتقارير كايقولو ان الاحفاد تاعو شي منهم انتقل لشمال سوس اي النواحي د الصويرة و حاحا، و شي بقا فسوس.
سيدي أحمد أوعبدالله

سيدي احمد اوعبدالله جماعة ترابية قروية كاينة في اقليم تارودانت، جهة سوس ماسة، ساكنين فيها 3833 نسمة، على حسب الاحصاء العام 2014.
سيدي أحمد أوعمار

سيدي احمد اوعمار جماعة ترابية قروية كاينة في اقليم تارودانت، جهة سوس ماسة، ساكنين فيها 15956 نسمة، على حسب الاحصاء العام 2014.
سيدي أحمد أوموسى

سيدي احمد اوموسى جماعة ترابية قروية كاينة في اقليم تيزنيت، جهة سوس ماسة، ساكنين فيها 3601 نسمة، على حسب الاحصاء العام 2014.
سيدي أحمد لعروسي

سيدي احمد لعروسي جماعة ترابية قروية كاينة ف اقليم السمارة، جهة لعيون ساقية لحمرا، ساكنين فيها 269 واحد، على حسب لاحصاء لعام 2014.
سيدي إسحاق

سيدي اسحاق جماعة ترابية قروية كاينة ف اقليم الصويرة، جهة مراكش اسفي، ساكنين فيها 9773 واحد، على حسب لاحصاء لعام 2014.